Rambutan

Rambutan marupakan tumbuhan trupis nang tamasuk ke Sapindaceae, asalnya matan Asia Tenggara. Tumbuhan ngini tumbar sampai ka Amirika Latin wan daratan lain nang baisi iklim subtrupis.

Indunisia kawa mahasilakan rambutan sampai 884.702 ton di tahun 2021, nang mana Jawa Barat adalah parupinsi nang pambanyaknya mahasilakan rambutan. Ada macam-macam rambutan nang rancak dikambangakan urang di Indunisia, ada variétas lokal nang kaya  Acéh Gundul, Acéh Gula Batu,  Acéh Gendut, Simacan,  Acéh Sinyonya,  Acéh Kuning, Si Lengkeng, wan Acéh Pao-Pao, ada jua variétas unggul nang kaya Rapiah, Binjai, Lebak Bulus, Si Nona, Antalagi, Si Bongkok, Garuda, Si Batuk Ganal, Cilengkeng, wan Basariah. Rambutan-rambutan ngini kawa dilainakan matan warna buah, rasa daging buah, kulit bigi, buah nang bingsai kadanya, wan lainnya. 

 Talatah 
Rambutan adalah tumbuhan buah nang asli matan padang trupis di Asia Tanggara, maraga di sana baisi sinar matahari wan hujan nang banyak. Bahari, tumbuhan ngini tumbar ka banyak wilayah akibat biginya dibawa ulih binatang nang kayak kalalawar, burung, wan tupai.

Wahini, rambutan kawa ditanam di padang subtrupis nang kayak Amirika Latin, nang mana rancak ditanam di rumah kaca. Rambutan nang bahari rancak dikambangbiakakan pakai cara ganaratif atawa dikawaninakan, wahini kawa dikambangbiakakan pakai cara vagatatif nang kayak dicangkuk di tumbuhan lain. Pasal ngini maulah dunia baisi macam-macam rambutan nang balalainan maraga pangaruh lingkungan wilayahnya nang kaya pH, suhu, kadar zat hara tanah, uksigin wan karbun diuksida di udara, wan lainnya.

 Parawakan 
Tumbuhan rambutan adalah tumbuhan nang hiaju salawasan wan bakalipak lambaut bawarna cuklat kaabuan nang kawa tumbuh sampai kira-kira 30 m. Tumbuhan ini baisi cakang nang randah wan tatumbar luas.

 Daun 
Daun rambutan marupakan daun majamuk manyirip nang baisi panjang antara 15-40 cm wan tumbuh bahalalatan. Daun rambutan babantuk lunjung (elliptic) baujung tumpul (obtuse) wan bapangkal tajam (acute).

 Kambang 
jmpl|230px|kanan|Kambang rambutan
Rambutan baisi kambang nang bawarna putih kahijauan, halus, kada bakalupak, sadikit harum, baisi kalamin jantan haja atawa dua kalamin, wan batampai dalam tandan ganal wan bauntai liput atawa sadang. Kambang rambutan adalah kambang majamuk baukuran 5 mm atawa kurang pada ngini. Kambang rambutan batampai waktu wakas musim kamarau wan kambang ngini jadi buah waktu musim hujan. 

 Buah wan bigi 
jmpl|230px|kanan|Buah rambutan di parangko Indonesia
Buah rambutan nang bulat atawa lunjung tabungkus lawan kulit kasar nang baisi iksukrap atawa duri babantuk rambut di bagian luar baukuran 2 cm. Waktu masih anum, buah bawarna hijau, tagal sudah masak warna buah jadi hijau kakuningan (misal rambutan Rapiah, Si Bongkok, Garuda, Si Batuk ganal, Cilengkeng, wan Basariah), habang tuha (misal rambutan Binjai), habang kakuningan (misal rambutan Lebak Bulus), kakuningan (misal rambutan Si Nona), atawa kuning kahijauan (misal rambutan Antalagi) maraga ada pangaruh antusianin wan zat lainnya. Bagian buah nang rancak dimakan urang adalah salut bigi atawa aril nang barikit di kulit bigi lunjung nang pahit, nang mana bigi ngini baisi kulit nang tipis wan bakayu. 

Buah rambutan basulisih lawan buah kapulasan atawa babat (Nephelium mutabile), nang mana kapulasan kada baisi rambut wan rasanya tamasam pada rambutan nang manis, walaupun buah rambutan wan kapulasan baisi kasamaan nang kaya daging buah nang tabal wan nyaman dipisah lawan biginya. 

 Kundisi lingkungan tumbuh 
Tanah nang tabagus sagan mananam rambutan adalah tanah nang subur wan pasirnya sadikit, walaupun sabujurnya rambutan kawa tumbuh di sabarataan tanah, asal baisi zat hara nang banyak. Tingkat kamasaman tanah nang kawa ditanam rambutan yakni 5,5-6,67 wan kadalaman banyu tanah minimal 100-150 cm di atas parmukaan tanah.

Suwalih tanah, iklim kawa maulah rambutan tumbuh bagus. Wilayah nang tabagus sagan manaman rambutan adalah wilayah nang tiap tahun turun 1.500-2.500 mm hujan. Rambutan jua mamakai  3 bulan musim karing sagan bakambang jadi buah nang tabagus.Rambutan bagus ditanam di wilayah nang baisi laju panguapan 158 kg/m2/datik wan basuhu di atas 20°C.

 Kandungan wan manfaat 
Rambutan rancak dipakai buahnya sagan makanan, minuman, atawa tatambaan. Suwalih buahnya, tumbuhan rambutan rancak dambil kalipak, daun, bigi, wan akarnya sagan maubati garing, sariawan, bahiraan, diabitis, wan lainnya. Rambutan kawa jua sagan manjagai kasihatan pancarnaan, manurunakan barat awak, manjaga awak matan panyakit, mahirangi rambut, wan lainnya. Pasa ngini maraga rambutan baisi zat tanin, sapunin, lamak, fusfur, kalsium, vitamin C, pulifinul, fulafunuid, pectic substances, zat wasi, sarat, wan lainnya.

Buah rambutan nang baisi antusianin, nang maulah warna rambutan jadi habang, rancak dipakai sagan maulah pawarna alami pada macam-macam barang, nang kayak makanan, kusmitik, baju, wan lainnya. 

 Jujuhutan 

Tumbung:Tumbuhan industri
Tumbung:Tumbuhan tatamba
Tumbung:Buah-buahan